《挽郡博士待班刘公歌》
宋代·王柏

东风变九野，万物负生意。
素韠何栾栾，清血洒幽隧。
猗欤静寿翁，归全可无愧。
人生托溟涬，消息同一气。
过化来者续，自昔叹川逝。
温温夙好修，甄陶瑚琏器。
凝乎觚自度，澹乎靓且邃。
诗书以为粮，忠信以为饎。
人皆崇荣途，公独徐揽辔。
三转坐臯比，五鹗争自致。
上培德谊种，下开文字瑞。
一子通金闺，一子需大对。
衣冠绘庆图，岂料造物忌。
学校失师模，乡闾思善类。
梅花已流水，草木谁臭味。
惟有笃厚心，叮咛期嗣世。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。